**He ariā ngohe: Te mātaitanga o taku taiao**

**Activity idea**

I tēnei ngohe, ka whai arawātea ngā ākonga ki te mātaitai i ngā manu i tō rātou whaitua i a rātou e whai māramatanga ana mō te whakapūmautanga ā-taiao.

Hei te mutunga o tēnei ngohe, me tutuki te ākonga i:

* Tētahi mātaitanga o te whakamahinga a t/ētahi o ngā rongo
* Te hanga i tētahi whakapae mai i tētahi mātaitanga
* Te tuari i te pātai ka ara mai i te mātaitanga
* Te whakawhiti i ngā pūkenga i ākona i te mātaitanga ahu-kura ki ētahi atu whakaritenga ā-waho.

***Mā te kaiako***

***He kupu whakataki/kōrero tautoko***

He mea ahu mai i te mātaitanga te pūtaiao me te mātauranga Māori. He pūkenga e taea ai te whakapakari, mā te whakaharatau, me te mātauranga.

He pūtaiao ake te āhua o te ako a te ākonga mehemea:

* kua akiakina mai ngā mātaitanga e te patapatai e tika ana
* kua tūhonoa ngā mātaitanga kete mātauranga o ngā taunakitanga e tipu haere nei mō te marau, mō te hanga rānei e mātaitia ana
* ka whiwhi arawātea rātou ki te honohono i ngā kōrero, te matapaki, oti rā, te tautohe anō hoki i ngā mātaitanga.

Ka ako tātou te tangata mā ō tātou rongo. Ka whakamahi tātou i tēnā rongo, i tēnā rongo hei kohikohi i tēnā momo mōhiohio, i tēnā momo mōhiohio. Mā te whakamahi i ngā rongo maha e nui ake te mōhiohio mō tērā e mātaitia ana e tātou.

## Te mātaitanga me te ao Māori

Ka kōrero ngā tāngata whenua me te hunga e mahi ana i ngā mahi whakarauora pūnaha rauropi o te reo o te awa, te reo o te repo, te reo rānei o te whenua. Kia mārama ai ki ngā pūnaha rauropi me ngā tukanga whakarauora me āta whakarongo, me te āta titiro, ā, he wā anō me hongihongi, me whāwhā, me tāwara i tōna reka, kei mua noa i te aroaro me te whai whakaaro anō he aha hoki pea kei te ngaro.

## Te mātaitanga i te taiao Māori

Kāore tēnei rauemi mō te whakatakoto tohutohu hei whai noa atu, he tautohu kē tēnei rauemi i ngā ara e taea ai e ngā ākonga te tūhura me te whakawhanake ō rātou pūkenga mātaitanga i tētahi whakaritenga ā-waho. Whakamātauria ēnei i te kura, hei wāhanga whakaharatau hoki/rānei i mua i te haerenga ki te repo, ki te wāhi ngāherehere, ki tētahi atu whaitua māori rānei.

## Ngā pātai hei āta arotahi i ngā mātaitanga

**Te mātai oro**

* He aha ngā ora ka rongo ai koe?
* He oro nā te ao tūroa?
* He oro nā te tangata?
* He oro nā te mīhini?
* He ora tē aro i a koe?
* He ora ka rongo koe i ētahi wā? He rite tonu? He tauira anō i roto i te tangi?
* Arā ētahi oro e tika ana kia rangona i tēnei wāhi engari kāore e rangona ana e koe?
* Kei te rongo koe i ngā oro ohorere ki a koe te rongo i tēnei wāhi?
* Ki te titiro ō karu, kei te kite e ahu mai ana ngā oro i hea?
* He aha te kōrero o ngā oro mō te wāhi e noho nei koe? (Ko ō whakapae ēnei.)
* He aha te take he mea nui te whakarongo mō ngā tangi, oro rānei i te taiao māori?

**Te mātaitanga mā te karu**

* Ka kite koe i te aha? Mai i tawhiti, mai i tata, kei ō waewae, i runga ake i tō upoko?
* He aha ngā tae, ngā hanga, ngā rahi i mātaitia ana e koe?
* Kei te nekeneke, kei te tū rānei ngā mea e mātaitia ana e koe?
* He mea e tika ana kia kitea e koe i konei engari kāore i tēnei wāhi?
* Kei te kite koe i ngā mea ohorere ki a koe i tēnei wāhi?
* He rongo anō āu e taea e koe te whakamahi hei mātai i tāu e tiro atu nei? Hei tauira, kei te rongo ora koe mai i tāu e mātai nei? Ka taea te whāwhā, te rongo, te tāwara i tāu e mātai nei?
* He aha ngā whakapae e taea ai e koe, he aha ai hoki? Hei tauira, mehemea kei te ora, kāore rānei, he māori, he mea hanga rānei e te tangata, nō taua wāhi kāore rānei.

**Te mātai rongo ā-ihu**

* He aha tāu e hongihongi nei?
* Ka rerekē ngā rongo mehemea ka pātata atu tō ihu ki te papa, ka hiki rānei tō upoko ki runga?
* He ngāwari ake māu te hongihongi mehemea kei te kati ō karu?
* Ka āwhina mai koe i ētahi atu rongo i a koe e tautohu ana nō hea te kakara, te haunga rānei?
* He aha ngā whakapae ka ahu mai i ngā kakara/haunga? Hei tauira, he pātata pea ngā kararehe, kāore anō kia whakawāteahia te rāpihi, he putiputi rānei me tōna kakara/haunga hei kukume mai i ngā ngārara.
* He aha te take he mea nui te hongihongi i ngā rongo i te taiao māori?

**Te mātaitanga i te rongo ā tinana**

* Ka whāwhā atu tō ringa ki tētahi mea, he pēhea nei te rongo?
* Ka rerekē te rongo/te kakano mehemea ka nekeneke haere ō matimati i runga i taua hanga? (Hei tauira, he āhua huruhuru nei te rau makomako ki tōna taha runga, he āhua ruturutu me ngā iarau ā-raro me ngā tapa niniho.)
* He kupu anō e taea ai te whakamahi hei whakamārama i te āhua me te kore whāwhātanga atu o te ringa?
* He aha ō kupu hei whakaahua i te rongo mai i te whāwhātanga atu o matimati?
* Mā te whakamahi i ō rongo i tua atu e āwhina i a koe kia mārama he aha te take i rerekē te rongo i tēnā wāhi, i tēnā wāhi?
* He aha ngā whakapae e taea e koe mō te āhua o te rongo ā-matimati o tētahi mea? He aha te take he makariri, he kōkau, he mania rānei te rongo ā-matimati o tētahi mea? He aha ngā hua o ēnei mō te tipu, mō te kararehe rānei?

**Te mātaitanga ā-waha**

Me mōhio: Mō tēnei momo mātaitanga ā-waho me nui ngā whai whakaritenga haumarutanga me āta tiaki hoki. Me mārama te tohu i runga i ngā kai ka whakamātauhia te reka, arā, ngā rau kawakawa, ngā huariki karamū, ngā huarākau, huawhenua rānei mai i te kāri. Me āta whakaaro mehemea me horoi ngā kai kāore rānei i mua i te whakamātau ā-waha.

* He aha te tāwara o te mea ki a koe?
* He aha ngā kupu hei whakamārama i tōna tāwara?
* He aha ētahi atu rongo ka whakamahi koe i a koe whakamātau i te tāwara o tētahi mea? Ka pāngia e tō arero? Ka rangona e tō ihu? Ka kitea e ō karu? Nā reira, ki a koe, he aha te rerekētanga, ngā hua rānei o tēnei? He aha ngā mōhiohio ka puta mai i te whakamahinga o ētahi atu rongo?
* He aha ngā whakapae e taea ai mō te tāwara? Mā te tae, te reka, te kawa rānei o tētahi mea e akiaki/e whakararu i tō kai i tētahi mea kāore rānei?
* He aha ngā tāwara e tika ana mō tētahi pūnaha rauropi – mō te tangata, mō te kararehe rānei?

**Ngā ngohe huatau**

He teihana mātaitanga:

1. Whakaritea he teihana huri noa i te taiao o te kura ka tohua ērā ki te rīpene, he tohu, whakamahi rānei i te tawhiti ki te rāhui i tētahi wāhi.
2. Mehemea he rongo ake ōu e hiahia ana koe kia whakamahia e ngā ākonga, whakaurua atu hoki ngā whakaahua o ngā wāhanga tinana/ngā rongo rānei e me whakamahi rātou.
3. Whakamahia ngā tohu ā-waha, ā-tuhi rānei e pā ana ki te mea hei mātaitai, me pēhea rānei te mātaitai.
4. Me akiaki i ngā ākonga ki te hopu i ngā pātai ka puta ake i a rātou e mātaitia ana tētahi mea.
5. Me akiaki i ngā ākonga ki te hopu i ngā kupu, i ngā whakaahua rāne/jhoki mō ngā mātaitanga.
6. Matapakina ngā mātaitanga i muri i ngā ngohe.

**Ngā kimihanga taonga māori**

1. Hangaia ngā kimihanga taonga māori:
* Whakaratoa ngā tauira tae peita, ka kimihia i te tipu, te mea rānei e taurite ana ki taua tae.
* Porohitatia ngā tae i runga i tētahi pikitia maheni, ka kimi i ngā tipu i ngā mea rānei e taurite ana ki aua tae.
* Hoatu ngā rau me kimi i ngā tipu i ahu mai i aua rau.
* Whakarongo ki ngā rongo – he rongo māmā, he hoihoi, he whiowhio, mai i te tangata, mai i te ao tūroa.
* Kimihia ngā kakano hei whāwhā atu – he kōkau, he maheni, he ngāwari, he mārō, he koikoi, he hāpiapia, he huruhuru, he mākū.
* Kimihia ngā rongo ā-ihu - he kakara, he haunga, he takao.
* Kimihia ngā tāwara - he aha e haumaru ai te kimihanga.
1. Whakamahia tētahi huarahi hei hopu ngā kitenga – tūtohi tīpako, kāri pingo, kāmera, pēke pepa, he ipu ahikirīmi rānei mō ngā kohikohinga.

**Ngā mātaitanga i te whakaritenga kura-kore**

Kia oti rā anō e ngā ākonga te ako i ngā meka matua o te mātaitanga, whakaritea he haerenga ki tētahi wāhi māori. Whakapau wā e ako ana mō ngā tipu me ngā kararehe kei roto i tētahi pūnaha rauropi, tae atu ki ērā kāore e tika ana ki reira – ngā tarutaru me ngā Kīrearea. Mehemea kei te whakahoutia tētahi pae, me tono i ngā kaumātua, ngā kainoho me ētahi atu e noho pātata ana ki te tuari i ō rātou maharatanga, mātaitanga hoki o ngā momo tipu me ngā momo kararehe i noho ai i reira i ngā rā o mua. Pātai ki a rātou mō ngā hongihongi, me ngā tāwara o ngā mea pēnei i te matamata (inanga) me te wātakirihi, nā te mea ko pāngia ēnei e te whakamahinga me te kounga o te wai. Pātai ki a rātou he aha tā rātou i kite ai, i rongo ai i mua. Kua ngaro pea ngā momo tipu me ngā kararehe, kua riro rānei i ngā momo i haria mai i wāhi kē. I muri i te toro i a rātou, whakamahia ngā mātaitanga ki te whakatakoto mahere, he tīmatanga rānei mō te aroturukitanga.